Halmozzák az állásokat, és egymásnak adnak fizetésemelést a baloldali városvezetők, a dolgozóik bérét csökkentik | eszakhirnok.com
2020. június 01. hétfő, 06:27 |
Gyakorlatilag kifizetőhelyekké
tette Miskolc új, baloldali vezetése az önkormányzati cégeket. Nem ritkák a több százezres, vagy inkább az egymillió forinthoz közelítő fizetések, és van olyan képviselő, aki egyszerre hat tisztséget visel. Mindezt úgy, hogy a városvezetés a járványra hivatkozva csökkentette 400 dolgozója bérét.
A Sajómente cikkében azt írja, hogy a Városgazda Kft.-nél 700-800 ezres vagy a millióközeli juttatásokban részesítik a baloldali önkormányzati képviselőket.
Egyszerre hat tisztség a baloldali képviselőnek
Többek között itt dolgozik Erdei Sándor, aki a 2018-as miskolci, időközi választáson Rokker Zsolti néven indult. Emlékezetes, akkor egységesen sorakoztak be mögé az ellenzéki pártok, az MSZP és a Jobbik is támogatta indulását. A baloldali politikusnak kifejezetten jól megy, hiszen
amellett, hogy a Városgazda Kft. alkalmazottja,
a MiProdukt Kft.-nél felügyelőbizottsági tag,
az önkormányzat szociális bizottságának elnökhelyettese,
az önkormányzat rendészeti bizottságának tagja,
a Vadaspark sajtóreferense, sajtószóvivője, marketing koordinátora és rendezvényszervezője, nem mellesleg
a 12. számú körzet egyéni képviselője.
Nemcsak a Jobbik-közeli politikus járt jól október 13-ával, hanem Bartha György MSZP-s képviselő is. A helyi Holdingnál betöltött igazgatói koordinátori pozíciójáért - a Sajómente megfogalmazása szerint - álomjövedelmet vihet haza úgy, hogy mellette önkormányzati képviselőként, bizottsági elnökként is dolgozik, ráadásul bizottsági tagságáért tiszteletdíjat is felvesz.
Visszatért a régi szocialista csapat
Bernáth Attila, az MSZP korábbi választmányi elnöke a válság kellős közepén havi közel félmillió forintért tanácsadó lett.
Halmai Gyula, a Miskolc Holding régi vezérigazgatója is visszatért. A politikus a Gyurcsány-korszak zavaros időszakában, 2008 és 2010 között több sok millió forintot vett fel béren kívüli juttatásként. Halmait egyébként többen Niedermüller Péter bizalmasának tartják, akivel még a 2010 előtti világban alakított ki jó viszonyt.